
Johdanto


Setämiehen käsite on noussut näkyväksi osaksi suomalaista keskustelukulttuuria erityisesti viimeisen 10–15 vuoden aikana, mutta kuka oikeastaan setämies on? Vaikka termi on tuttu, sen tarkempi sisältö saattaa olla monelle epäselvä. Tämä kirja ei tarjoa yksinkertaisia vastauksia, vaan pyrkii valottamaan setämiehen moninaisuutta ja ristiriitaisuuksia. Olet ehkä kuullut sanan ja tunnistanut hahmon omassa elämässäsi, kuten sosiaalisessa mediassa, sukulaisissa, tuttavissa, työpaikalla tai jopa itsessäsi. Miksi käsitteen käyttö on yleistynyt ja miksi se tuntuu nyt olennaisemmalta kuin koskaan?


Yksi selkeä syy ajankohtaisuuteen on se, että setämiesmäinen ajattelu, puhe ja politiikka ovat nostaneet pää-tään sekä Suomessa että maailmalla. Toki havainnoista ei voi tehdä liian suoraviivaisia johtopäätöksiä, mutta perusasiaa on silti vaikea kiistää: setämiesmäisyys on aiempaa näkyvämpää. Kuulemme väitteitä siitä, että nuorten miesten arvot muuttuvat yhä konservatiivisemmiksi ja uskonnollisemmiksi, vaikka havainnot ovat korkeintaan ristiriitaisia eivätkä ilmeisesti edes pidä paikkaansa. Populistiset ja maahanmuuttovastaiset puolueet ovat kasvattaneet kannatustaan eri puolilla maailmaa, mikä viittaa aiempaa konservatiivisemman maailmankuvan entistä suurempaan läsnäoloon julkisessa keskustelussa. Atlantin toisella puolen maailman suurimman sotilasmahdin johtoon äänestettiin hiljattain toiselle kaudelle presidentti, joka on kerskaillut avoimesti naisten kourimisella, uhoaa ja lietsoo pelkoa väestön keskuudessa. Mitä ihmettä siis tapahtuu maailmassa, joka tutkimustenkin mukaan muuttuu kuitenkin parempaan suuntaan?


Vaikka setämies on nykyään vakiintunut jopa sanakirjoihin ja siitä on tehty akateemista tutkimusta, ilmiöstä ei ole silti julkaistu montaakaan varsinaista teosta. Tämä kirja pyrkii tarjoamaan kokonaisvaltaisen analyysin setämiehestä ja erityisesti siitä, miten setämiesajattelu liittyy nykyisiin kulttuurisotiin ja polarisoituneeseen keskustelukulttuuriin. Kirjan keskeinen tavoite on päivittää setämiehen käsite perusteellisesti. Nykyiset määritelmät ovat vanhentuneita ja liian suppeita. Ne eivät huomioi viimeisten 10–15 vuoden aikana kiihtynyttä globalisaatiota eivätkä sosiaalisen median vallankumousta. Molemmat ovat muokanneet myös setämiehen ajattelua. Määritelmät kohtelevat setämiestä pinnallisesti. Lisäksi ne eivät korosta riittävästi setämiehen roolia mielipideilmaston ja politiikan muokkaajana. Setä-miehen kuvaukseksi ei riitä enää se, että hän on keskiikäinen mies, joka puhuu naisille sopimattomasti. Nykyajan setämies on voimaantunut ja mobilisoitunut aivan uudella tavalla: hän ammentaa netistä ideoita, ajatusrakennelmia ja salaliittoteorioita, joilla on kansainvälinen ulottuvuus. Ennen kaikkea hän on vihaisempi kuin koskaan, eikä kaihda keinoja pyrkiessään muokkaamaan maailmaa näköisekseen.


Kirjan kuvaus setämiehestä ei ole syntynyt tyhjiössä, vaan se on vuosien havainnoinnin, kokemusten ja analyysin tulos. Olen rakentanut kokonaiskuvan kolmesta toisiinsa liittyvästä lähteestä, jotka ovat olleet ratkaisevassa roolissa setämiehen hahmottamisessa. Ensinnä-kin olen seurannut suomalaisen ja kansainvälisen politiikan kehitystä. Erityisesti populististen puolueiden nousu on tuonut julkisuuteen poliitikkoja, joiden ajattelu ja esiintyminen ilmentävät tunnistettavia setämiesmäisiä piirteitä. Piirteet eivät rajoitu yksittäisiin mielipiteisiin, vaan muodostavat kokonaisen maailmankuvan, joihin liittyy taipumus nähdä menneisyys nykyaikaa parempana, muutos uhkana ja yksinkertaiset ratkaisut monimutkaisiin ongelmiin houkuttelevina. Tällaisissa poliitikoissa yhdistyvät vanhoilliset ääriajatukset, retoriset tehokeinot, kuten halveksunta ja uhriutuminen sekä autoritääriset asenteet. Julkisen vallan edustajina he paitsi heijastavat myös muokkaavat setämiesajattelua yhteiskunnan instituutioiden tasolla.


Toiseksi setämies ei ole minulle pelkkä abstraktio tai ulkoapäin tehty havainto. Koen itsekin olleeni setämies nuorempana. Toistelin monia setämiehelle tyypillisiä ajatuksia. Pyrin edelleen aktiivisesti haastamaan tätä ajattelua, ja siksi tämä kirja on samalla yritys ymmärtää itseäni ja menneisyyttäni. Olen tietenkin törmännyt setä-miesmäisiin hahmoihin myös omassa henkilökohtaisessa elämässäni.


Kolmanneksi sosiaalinen media on toiminut tutkimusmatkani hedelmällisimpänä ja monipuolisimpana lähteenä. Alustat kuten X (entinen Twitter) ja Facebook ovat kuin digitaalisia laboratorioita, joissa setämiesajattelu elää ja kehittyy. Olen seurannut lukemattomia keskusteluja, kuten poliitikkojen julkisia päivityksiä, kommenttikenttien väittelyitä, nimettömien trollien julistuksia ja foliohattuketjujen paranoideja teorioita. Olen tarkastellut niitä ihmetellen, mikä saa ihmisen ripustautumaan maailmankuvaan, joka ulkopuolisesta vaikuttaa jopa absurdilta? Ilman setämiespoliitikkoja ja nimettömiä tai omalla nimellään esiintyviä trolleja tämä kirja ei olisi ollut mahdollinen. Kiitänkin vilpittömästi kaikkia trolleja, populisteja ja provokaattoreita, jotka ovat jättäneet jälkensä somen syövereihin. Tämä kirja on yhtä lailla heidän kuin minunkin.


Ennen kuin sukellamme syvemmälle setämiehen sielunmaisemaan, on hyvä hahmottaa kirjan rakenne. Kirja on jaettu useaan osioon, joista kukin tarkastelee ilmiötä eri näkökulmasta, välillä kevyemmin, välillä syvällisemmin. Aloitamme lyhyellä katsauksella siihen, miten setä-mies on tähän asti määrittynyt. Millaisia merkityksiä termiin on ladattu vuosien varrella? Seuraavassa, kirjan laajimmassa ja toivon mukaan antoisimmassa osiossa rakennan oman kokonaisvaltaisen teoriani setämiehestä.


Osiossa tarkastellaan setämieshahmon keskeisiä piirteitä, ajattelutapoja ja maailmankuvaa. Samalla tehdään paikoitellen faktantarkistusta ja väitteiden kriittistä purkamista. Kirja sisältää siis kuvauksen lisäksi reikien tökkimistä setämieslogiikkaan. Vaikka tavoitteena on ymmärtää, ei setämiestä päästetä helpolla. Hänen ajatteluaan on tutkittava rehellisesti ja kriittisesti, eikä setämiehen päätä tarvitse silitellä. Osion jälkeen tarkastellaan myös koko setämiesten moninaisuuden kirjoa, kuten setänaisia, nuoria setämiehiä ja setämiesmäistä käyttäytymistä erilaisissa arkisissa konteksteissa. Kun kokonaiskuva on hahmoteltu, siirrymme käytännön esimerkkeihin. Tämä osio tarkastelee todellisia setämieskohuja Suomesta ja maailmalta, tapauksia, joissa setämiesmäinen ajattelu, retoriikka ja toiminta on noussut pintaan sekä paisutellut ja dramatisoinut arkisia asioita. Näiden kautta havainnollistetaan, että setämies todellakin aiheuttaa jatkuvasti draamaa ympärillään eikä ole pelkkä teoreettinen konstruktio. Kirjan viimeinen osio tarjoaa ideoita ratkaisukeskeisyyden hengessä: miten yksilö, yhteisö tai yhteiskunta voisi yrittää ehkäistä setämiesmäistä toimintaa?


Läpi tekstin on alaviitteitä, joiden avulla lukija voi syventyä argumenttien taustoihin, kuten tutkimuksiin, uutisiin ja sosiaalisen median keskusteluihin. Uutislähteinä kirjassa on käytetty suomalaisia ja kansainvälisiä, valtamediaan kuuluvia artikkeleita, mikä voi ärsyttää setä-miestä. Vaikka argumentteja perustellaan paikoitellen myös tutkimuksilla, tämä kirja ei ole tieteellinen tutkimus. Kirjaa ohjaava teoreettinen käsite on kuitenkin psykologian parissa kehitetty inokulaatioteoria, jonka mukaan valeinformaatiolta ja harhaanjohtavalta viestinnältä suojautuminen tehostuu, kun yksilöt tutustuvat väitteisiin, jotka on tietoisesti altistettu kritiikille ja niiden aukot osoitettu. Näin yksilö saa suojaa, kun hän törmää jatkossa kyseenlaisiin väitteisiin. Näin ollen kirjan tarkoitus on myös antaa lukijoille välineitä informaatiovaikuttamiselta suojautumiseen ja edistää näin avoimen yhteiskunnan periaatteita.


Läpi setämiesajattelun sameiden vesistöjen oppaanamme toimii fiktiivinen hahmo nimeltä Kalevi. Kalevi on keski-ikäinen mies, jolla on omakotitalo metsäisellä alueella ison kaupungin naapurikunnassa. Kalevilla on vaimo ja kaksi lasta, mutta pinnallinen tunne-elämä. Kalevi viettää päivät töissä ja illat television ääressä sekä puhelinta näpräillen. Hänen maailmankuvansa on jyrkkä, asiat ovat joko oikein tai väärin, eikä harmaita sä-vyjä ole olemassa. Kalevi kokee olevansa syrjitty, vaikka hän elää keskiluokkaisesti ja hänen elintasonsa on vuosikymmenien aikana noussut merkittävästi. Kalevi suhtautuu vihamielisesti maahanmuuttajiin, feministeihin ja ilmastoaktivisteihin, puhuu töksäytellen ja halveksuvasti muista, mutta loukkaantuu äärimmäisen herkästi itseensä kohdistuvasta kritiikistä. Kalevi ruumiillistaa setämiesajattelun ristiriidat: Miten voi samaan aikaan halveksia muita ja kritisoida herkkänahkaisuutta, mutta suuttua itse aivan mitättömistä asioista ja pienestäkin kritiikistä? Kalevi on siis kirjan tutka ja kaleidoskooppi, jonka kautta lukija pääsee lähemmäs konkreettista ymmärrystä siitä, mistä setämiehessä on kysymys. Vaikka Kalevi onkin fiktiivinen hahmo, hänen ajatuksensa ja toimintatapansa kumpuavat oikeiden ihmisten mielipiteistä, teorioista ja väitteistä, joita olen poiminut mediasta sekä sosiaalisen median ja muiden nettikeskustelujen sameimmista vesistöistä. Kirja on kauttaaltaan kuvitettu, ja kuvien avulla tuodaan Kalevin hahmo lä-hemmäksi lukijaa Kalevin eri elämäntilanteissa.


Lopuksi haluan kiittää tämän kirjaprojektin loppuunsaattamisesta muitakin kuin itseäni ja setämiehiä. Kiitän tekoälyä (OpenAI:n ChatGPT), joka onnistui luomaan kirjalle kuvituksen, joka kiteyttää visuaalisesti, mistä setä-miehessä on kyse. Kirjan kuvat koskevat sensitiivisiä aiheita ja voivat hätkähdyttää, mutta jokaisen kuvan tarkoitus on kritisoida setämiehelle tyypillistä ahdasmielistä ja syrjivää ajattelua sekä sen vaikutuksia. Kaikki kirjassa käytetyt kuvat on luotu tekoälyn avulla. Tekoälyä on myös käytetty osittain tekstin manuaalisessa muokkaamisessa, suunnittelussa ja sujuvoittamisessa. Kiitän rakasta vaimoani Maria, joka jaksaa aina tukea minua missä tahansa projektissa, jonka keksinkin aloittaa. Kiitän myös suuresti Marjo Kylmästä, jonka tarkka ja ammattimainen luenta, editointi sekä kommentointi auttoi herättämään kirjan aivan eri tavalla eloon. Hänen ansiostaan kehityin taas kirjoittajana, koska huomasin, miten sokeaksi välillä tulee omille maneereilleen. Lisäksi kiitän monia ystäviäni, joiden kanssa keskustelut ovat tuottaneet ideoita ja näkökulmia kirjaan.









Miten setämiestä on aikaisemmin lähestytty?


Olet todennäköisesti törmännyt setämiehen kaltaiseen hahmoon ainakin somessa. Olet saattanut kohdata nimettömän tai jopa omalla nimellään esiintyvän hahmon, joka on mielestään äärimmäisen rationaalinen, looginen ja johdonmukainen. Joskus tämä kuvaus saattaa olla jo sometilin profiilissa. Olet voinut huomata, että tähän omaan erinomaisuuden kokemukseen yhdistyvät myös pakonomainen suhtautuminen wokeen, feminismiin ja kommunismiin. Hahmo puhuu lähes taukoamatta maahanmuutosta ja islamisaatiosta. Hahmon puheissa vilisee se, miten nykymaailmassa on kaikki aivan pielessä, vaikka samaan aikaan emme ole lähestulkoon koskaan eläneet näin hyvää elämää Suomessa monilla käytettä-vissä olevilla keskeisillä mittareilla.1


Somen lisäksi olet voinut törmätä hahmoon myös oikeassa elämässä. Hahmo saattaa olla se täti tai setä sukujuhlilla tai joulupöydässä, joka hakee nuoremmilta sukupolvilta jonkinlaista reaktiota töksäyttelemällä asioita, joita ei nykyajan tapakulttuurissa pidetä kohteliaana. Hahmo tekee tietenkin tämän vain loukkaantuakseen itse hakemastaan reaktiosta, kertoen miten erilaisia mielipiteitä ei nykyään suvaita ja kaikesta loukkaannutaan. Tästä ilmeisestä ristiriidasta ei kannata häkeltyä, kun siihen törmää ensimmäisen kerran. Tämä hahmo on nimittäin äärimmäisen herkkä, herkempi kuin mistään akatemian syövereistä löytyvä sukupuolentutkimuksen professori tai aktivisti. On aivan mahdollista, että tämä hahmo on oma puoliso tai tuttu. Rakkaus nimittäin tunnetusti aiheuttaa sen, että negatiivisia piirteitä katsotaan hormoniryöpyissä läpi sormien ja kumppani on virheetön.


Setämiehen retoriikkaa voidaan kuvata ympärivuorokautiseksi pyrkimykseksi cancelointiin, sillä ajassa taaksepäin palaaminen tarkoittaisi käytännössä monien asioiden sensuuria. Cancel-kulttuuri tarkoittaa ilmiötä, jossa yksilö, ryhmä tai organisaatio joutuu julkisen paheksunnan kohteeksi esimerkiksi sosiaalisessa mediassa, ja tämän seurauksena heidät pyritään sulkemaan pois julkisesta keskustelusta. Canceloinnin kohteeksi joutuva taho saattaa menettää vaikutusvaltansa tai maineensa häneen kohdistuneiden syytösten takia. Tämä ristiriitainen käytös on yksi hahmon keskeisistä piirteistä, hän vaatii paluuta vanhoihin hyviksi kokemiinsa arvoihin ja käytäntöihin, mutta ei tunnista, että hänen oma toimintansa on osa samaa cancel-kulttuuria, jota hän kritisoi.


Miten setämiestä on sitten Suomessa ja muuallakin maailmassa lähestytty aikaisemmin? Kielitoimisto määrittelee2 setämiehen alun perin tarkoittaneen kotona asuvaa naimatonta veljeä, mutta tunnistaa sillä tarkoitettavan nykykielenkäytössä myös keski-ikäistä, setämäistä ja vanhoillisesti ajattelevaa miestä. Kielitoimisto kuvaa setämiestä parilla esimerkillä.


”Setämies yritti iskeä nuoria naisia laivan baarissa.”


”Nuorison hulinointia katsellessaan kolmikymppinenkin tuntee itsensä setämieheksi.”


Kielitoimiston määritelmä on aivan liian suppea, mikä on tietenkin ymmärrettävää. Kaikkien suomen kielen sanojen sometaisteluissa läpikäymää evoluutiota on mahdotonta seurata. Näiden kautta niin vanhemmat kuin uudemmatkin sanat saavat aivan jatkuvasti uusia merkityksiä, eikä niistä kukaan voi pitää kirjaa reaaliaikaisesti. Joka tapauksessa kielitoimiston setämiehen määritelmä tuo esiin yhden varsin keskeisen setämiehen ominaisuuden, vanhoillisen ajattelun. Kielitoimiston esimerkissä vanhoillinen mies lisäksi yrittää iskeä nuoria naisia laivan baarissa. Tämäkin esimerkki kaappaa jotakin olennaista siitä, mitä ilmiöllä tarkoitetaan. Setämies kokee oikeudekseen toteuttaa ihmislajin pitkän historian tuttua kaavaa lähestymällä nuoria, hedelmällisessä iässä olevia naisia, vaikka omat parhaat ajat olisivat jo takana päin. Halusivat naiset sitä tai eivät, koska setämiestä ei kiinnosta se, mitä nainen asiasta ajattelee. Kielitoimiston toinen esimerkki käsittelee hahmoa, joka päivittelee nuorison käyttäytymistä. Myös tässä esimerkissä kiteytyy yksi merkittävä setämiesajattelun ominaisuus, nuorempien sukupolvien paheksunta ja menneiden aikojen haikailu. Setämiehen ahdistuksessa siis on usein kyse siitä, että nuoremmat sukupolvet tekevät jotakin sellaista, mitä ei itse pysty tekemään tai mitä ei halua ymmärtää. Maailma on mennyt niin sanotusti pilalle.


Samoin jälkimmäinen kuvaus antaa ymmärtää, ettei setämies ole automaattisesti ikäkysymys. Vaikka setämies saattaa olla se joulupöydän reaktiota hakeva jo eläkeikäinen boomeri, setämies voi yhtä hyvin olla vain hetki sitten äitinsä kohdusta poistunut 18-vuotias nuori. Tällainen nuori setämies tietää jo ennen ensimmäistä työpaikkaansa maailman olevan valmis, yhteiskunnan olevan hänelle velkaa ja valmistuneensa nettoveronmaksajaksi suoraan koulun penkiltä. Setämies on ilmiönä myös joustava, sillä monet nuoret pääsevät egoistisesta ajattelusta eroon aivojen anatomisen kypsymisen myötä, kun kyky hallita impulsseja ja harkinta vahvistuu osana ihmisen luonnollista kehitystä. Kaikki setämiehet eivät siis ole setämiehiä aina ja ikuisesti, vaan kyse saattaa olla tiettyyn elämänvaiheeseen liittyvästä liikkuvasta identiteetistä. Setämieheys ei liity automaattisesti sukupuoleen, vaikka uskallankin spekuloida, että setämiehelle tyypilliset oireet vaivaavat tilastollisesti yleisemmin mieheksi itsensä kokevia.


Setämiehen tunnetuksi tekemisestä suurelle yleisölle voidaan kiittää ennen kaikkea suosittua suomalaista sketsisarjaa Ketonen & Myllyrinne, joka alkoi 2000-luvun alkuvuosina. Sarja toi setämieshahmon ja sen ympärille rakentuvan humoristisen, mutta samalla kriittisen käsitteen laajempaan tietoisuuteen. Eräässä jaksossa Ville Myllyrinteen esittämä hahmo näyttäytyy treffeillä henkilönä, jonka käytös ylittää sopivuuden rajat. Hän puhuu liian suoraan, epäsopivasti ja lähinnä seksiin liittyviä asioita. Setämies ei kunnioita treffikumppaniaan, vaan suhtautuu naiseen esineellistävästi, pitää häntä palvelijanaan ja ottaa seksin tämän kanssa annettuna. Myllyrinne on itse todennut setämiehen syntyneen lähes vahingossa.


Setämiesaiheesta on kirjoitettu myös kirjoja, jotka ovat lähestyneet teemaa hyvinkin eri näkökulmista. Maininnan arvoinen teos on esimerkiksi työelämään painottuva Jenni Karjalaisen Setäkuiskaajan käsikirja (2019), jonka tulokulmaksi on valittu setämiesmäisten hahmojen kanssa selviäminen nykyaikaisessa työelämässä. Kirjan tavoitteena on antaa lukijalle keinoja, miten jopa voittaa setä-miesmäiset henkilöt puolelleen ja tehdä heistä yhteistyö-kumppaneita. Hieman erikoisempi julkaisu nähtiin vuonna 2015, kun japanilainen kirjailija Keiko Morishita julkaisi elämäntaito-opuksen: Kuinka tulla suomalaisen setämiehen kaltaiseksi. Morishitan kirjassa suomalaiset setä-miehet eivät ole juntteja vaan omaavat suurta elämänviisautta ja tekevät asioita, kuten paistavat makkaraa, mökkeilevät ja saunovat.3 Lieneekin selvää, että Morishita ei ehkä ollut tavoittanut setämiehen käsitteen sanomaa, koska Morishitan setämies on tavallinen suomalaismies. Setämiehessä ei ole kuitenkaan mitään tavallista, vaan hänen ajattelunsa on mielenkiintoinen yhdistelmä eri puolilta omaksuttuja ideoita, ajatuksia ja salaliittoteorioita. Setämiehen ajatukset ovat usein äärimmäisiä, eivät keskimääräisiä.


Kun tein tätä kirjaa varten tiedonhankintaa, yllätyin, sillä setämiestä on jopa tutkittu. Suomalainen kielitieteilijä Vesa Heikkinen kirjoitti vuonna 2018 artikkelin setä-miehestä.4 Heikkilä tutki, miten usein sana setämies ilmenee sosiaalisesta mediasta hankitussa aineistossa, mitä muita termejä sen yhteydessä käytetään sekä millaisissa merkityksissä setämiehistä puhutaan. Tutkimuksen tulokset osoittivat, että käsitteen setämies käyttö sosiaalisessa mediassa on lisääntynyt merkittävästi vuodesta 2015 alkaen. Setämiehistä puhuttaessa käytetään usein ikään ja sukupuoleen liittyviä sanoja. Suosittuja ovat seksiin liittyvät termit sekä monet negatiiviset adjektiivit, kuten vihainen, pelottava, kiihkeä ja katkera.


Setämiehen merkitykset liittyvät yleensä miessukupuoleen, ikään, tietynlaiseen ulkonäköön, seksuaalisiin mieltymyksiin sekä sosiaaliseen asemaan ja ammattiin. Setä-miestä pidetään tyypillisesti miehenä, jolla on ainakin jonkin verran ikää, joskin kaikkien mielestä tämä ei ole välttämätöntä. Setämies nähdään usein vanhanaikaisena ja menneisyyteen juuttuneena. Ulkonäöllisesti setämies kuvataan kulahtaneeksi ja rupsahtaneeksi henkilöksi. Setämiehen seksuaaliset mieltymykset ja muu käytös yhdistetään yleensä nuorten naisten vikittelyyn, valittamiseen ja "mansplainaamiseen". Setämiehen sosiaalinen asema liitetään valtaa käyttäviin ammatteihin, kuten poliitikkoihin.


Setämiestä on lähestytty myös yhteiskuntatieteellisessä populaarikirjallisuudessa niin sanotun vihaisen miehen kautta, jolla on yhtymäkohtia setämieheen. Setämies on tässä käsittelyssä valkoinen länsimainen mies, joka kokee yhteiskunnan muutosnopeuden olevan hänelle liian suuri. Hän tuntee itsensä petetyksi, vaikka juuri hänen kaltaisensa ihmiset ovat olleet vastuussa tämän maailman rakentamisesta omilla paljailla käsillään. Hän näkee itsensä harmaana massana ja syrjäytettynä uhrina, johon ei enää kiinnitetä huomiota, kun kauppahallit ja kadut täyttyvät uusista ilmiöistä, kuten bageleista, tortilloista, wontoneista ja luomuruokakaupoista. Työelämässä hän istuu hiljaa pakollisissa monimuotoisuuskoulutuksissa, mutta raivoaa ystävilleen siitä, kuinka nykyään täytyy kävellä munankuorilla, jottei vahingossa loukkaa ketään. Vihainen mies kokee, että viime vuosikymmenien kehityskulut ovat johtaneet häntä edustavan sosiaalisen luokan syrjintään, siinä missä entisaikojen uhrit (kuten vähemmistöt) eivät ole enää oikeita uhreja. Vihaisen miehen synnynnäisiin etuoikeuksiin on kajottu näkyvien ja näkymättömien voimien toimesta, mikä tekee näistä miehistä aggressiivisia. Pahimmissa tapauksissa tällaisia vihaisia miehiä löytyy miesasialiikkeen kiihkoilijoista, erilaisista militanttiryhmistä sekä koulu- ja työ-paikka-ammuskelijoista. Maskuliinisuutta tutkinut sosiologi Michael Kimmel kuvaa tällä tavoin vihaisia amerikkalaisia miehiä vuonna 2016 julkaistussa kirjassaan Angry White Men: American Masculinity at the End of an Era ja tämän kirjan analyysi mukailee monilta osin Kimmelin kuvausta. Vaikka Kimmel onkin tutkinut etunenässä amerikkalaisia, sosiaalisen median ja globalisaation johdosta setämiesten ideat ja teoriat leviä-vät salamannopeasti mantereelta toiselle.


Populaarikirjallisuuden lisäksi tällaisia radikalisoituneita setämiehiä on tutkittu myös tieteellisesti, kuten analysoimalla erilaisten ääriliikkeiden, ääripuolueiden ja nettiyhteisöjen retoriikkaa ja maailmankuvaa. Setä-miesliikehdinnän moninaisuutta on myös pyritty teoretisoimaan ja systematisoimaan, johon liittyvä maininnan arvoinen tutkimus on Debbie Ginsengin vuonna 2019 julkaisema tutkimus Alphas, betas, and incels: Theorizing the masculinities of the manosphere. Ginsengin analyysin keskeinen tulos oli, että nykyiset nais- ja vähemmistö-vastaiset ideat muistuttavat vain osittain perinteistä antifeminismiä. Perinteisen miesten voima-ajattelun rinnalle on tullut uudenlaisia vastustuksen muotoja, jotka perustuvat miesten kuvaamiseen uhreina (esim. ”betamaskuliinisuus” ja incelit), joiden leviämistä sosiaalisen median harppaukset edistävät. Tämän kirjan argumentti on, että setämies on vuosien saatossa lähentynyt näitä ilmiöitä, jonka takia setämiehen suhdetta niihin tulee tarkemmin tarkastella.


On toki aina helppoa ja ongelmallista typistää iso joukko ihmisiä johonkin luokkaan. Se on psykologisesti turvallisempaa kuin yrittää ottaa huomioon ne miljoonat ja miljardit nyanssit, joita ihmisillä eri puolilla maapalloa on. Joka tapauksessa ajattelun ja maailmankuvan luokittelu on välttämätöntä, jotta voimme havainnoida ja tuoda esiin poliittisen ajattelun trendejä ja keskustella niistä kriittisesti ja huumorin avulla. Luokittelua voidaan myös tässä kontekstissa puolustaa sillä, että setä-miesajattelu on yksilön vapaa valinta, josta setämies on aina halutessaan vapaa irrottautumaan. Se ei ole siis synnynnäinen ominaisuus, jolle ihminen ei voi itse tehdä mitään.


Ei ole mahdollista saada tilastotietoa siitä, kuinka monta setämiestä edes Suomessa kullakin hetkellä on ja on ollut. Vaikka ihmisten poliittisia mielipiteitä ja arvoja onkin ansiokkaasti tutkittu, setämiestä terminä ei ole mää-ritelty sillä tavalla, että ilmiön yleisyyttä voisi tilastotieteen keinoin arvioida luotettavasti väestössä. Tästä syystä täytyy ensin tehdä pohjatyötä ja (väkisinkin puutteellista) analyysiä siitä kaikesta, mikä voisi olla setä-miesajattelun ytimessä. Se on tämän kirjan tarkoitus.


Kulttuurisodat setämiesajattelun taustalla


Kontekstina setämiehen kokemusmaailmalle toimivat kulttuurisodat, joista moni on ainakin kuullut. Käsitteen popularisoi sosiologi James Hunter 1990-luvulla kuvaamalla perinteisten ja edistyksellisten arvojen kannattajien välisiä jännitteitä Yhdysvalloissa. Hunterille kulttuurisodissa ei ollut kysymys ainoastaan poliittisista erimielisyyksistä vaan yhteiskunnan merkityksestä, sen historiasta ja tulevaisuudesta. Kyse oli hänelle kahdesta maailmankatsomuksesta, jotka olivat yhteensovittamattomia ja jotka ottivat kantaa siihen, mikä maailmassa on oikein ja väärin. Kulttuurisotien olemassaoloa ja astetta on tyypillisesti kuvattu muun muassa aborttiin, eutanasiaan, samaa sukupuolta olevien avioliittoon ja asekontrolliin liittyvillä mielipidejakaumilla. Parhaan kulttuurisodan määritelmän on kuitenkin laatinut amerikkalainen historian professori Stephen Brothero (2017)5, jonka mukaan kulttuurisodilla on neljä perustavanlaatuista ominaisuutta.




	
Kulttuurisodat ovat julkisia kiistoja, joita esiintyy muun muassa valtaapitävien puheissa ja mediassa. Kulttuurisodat eivät ole siis sitä, että ystäväporukka tai perhe kiistelee näkemyseroista illanvietossa tai ruokapöydässä.


	Kiistat etenevät yli perinteisten poliittisten aiheiden, joita ovat esimerkiksi talous ja verotus. Sen sijaan kulttuurisodissa mennään syviin moraalikysymyksiin, joihin on vaikea löytää kompromissia. Tällaisia ovat esimerkiksi samaa sukupuolta olevien avio-oikeus, abortti tai lihankulutus.


	Kolmanneksi kulttuurisodat määrittelevät sitä, mitä isänmaa tarkoittaa ja keitä voidaan pitää todellisina kansalaisina. Kulttuurisodissa ei siis yritetä ratkaista vain sitä, kuka on oikeassa, vaan kyse on kansakunnan tulevaisuudesta ja moraalisesta selviytymisestä. Kyse on myös siitä, kenen nähdään olevan todellisia kansankuntayhteisön tasaveroisia jäseniä.


	Neljäs kulttuurisodan piirre on sota- ja taisteluretoriikan käyttö, jonka yhteydessä poliittiset vastustajat ovat samalla koko kansakunnan vihollisia. Vastustajia nimitetään raivokkaasti esimerkiksi maanpettureiksi, moraalittomiksi tai sisäisiksi vihollisiksi, jotka pitää pyrkiä häivyttämään.





Brotheron tutkielmassa amerikkalaisia kulttuurisotia voidaan hahmottaa 1700-luvulle saakka. Ne eivät siis ole alkaneet 2010-luvulla, kuten on joskus väitetty. Samoin kulttuurisodat eivät liity erityisesti woke-ajatteluun. Brotheron eräs keskeinen havainto nimittäin oli, että poliittiset konservatiivit pääsääntöisesti aloittavat kulttuurisodat, johon vastapuoli sitten reagoi. Tästä alkaa itse kulttuurisota. Esimerkiksi Thomas Jeffersonia epäiltiin jopa salamuslimiksi Yhdysvaltojen vuoden 1800 vaalien aikaan (kuten Barack Obamaakin vuosisatoja myöhemmin). Aikansa setämiehet hyökkäsivät Jeffersonia vastaan myös, koska tällä oli heidän korviinsa vaarallisia tasa-arvoon ja oikeudenmukaisuuteen liittyviä ajatuksia. Setämiehet pelkäsivät ennen kaikkea, että Ranskan suuren vallankumouksen ideat jalkautuisivat kotimaahan. Jefferson lisäksi edusti uskonnollisuudessaan liberaalimpaa suuntaa eikä allekirjoittanut perinteisiä kristillisiä opinkappaleita. Tämäkin aiheutti setämiehissä raivokkaan hyökkäyksen. Näistä huolimatta Jefferson voitti presidentinvaalit silloista federalistipuolueen John Adamsia vastaan.


Brotheron mukaan konservatiivit käytännössä häviävät lähes aina kulttuurisodat, vaikka useimmiten aloittavatkin ne. Tämä johtuu siitä, että konservatiivien ahdistus aktivoituu ja muuntuu yhteiskunnalliseksi hyökkäykseksi useimmiten vasta silloin, kun jokin ihmisryhmä ja ilmiö on saamassa oikeutetun paikkansa osana yhteiskuntaa. Toisin sanoen setämiehet vastustivat katolisia, kun heidän siirtolaisuutensa oli jo käynnissä ja kä-vivät taisteluun seksuaalivähemmistöjä vastaan, kun näiden ryhmien edustajista oli jo tullut tavallista arkea ystävinä, tuttuina, työkavereina ja niin edelleen. Kulttuurisodat ovat Brotheron analyysin mukaan syklejä, jotka alkavat aina alusta.


Kulttuurisodat ovat siis syy, miksi setämies on ylipää-tään olemassa. Setämiestä ei voisi olla, ellei ihmisillä olisi erilaisia arvomaailmoja, näkemyksiä ja mielipiteitä yhteiskunnallisista ilmiöistä. Setämies ei olisi voinut syntyä, jos kaikki olisivat samaa mieltä asioista eivätkä olisi valmiita jopa raivokkaasti vastustamaan kokemiaan epäkohtia ja syrjintää sekä puolustamaan itselleen tärkeitä arvoja.


Setämies on kulttuurisodissa luonnollisesti jo valinnut puolensa, nimittäin sen ainoan oikean ja rationaalisen tavan ajatella. Ainakin setämiehen omasta mielestä. Seuraavaksi on syytä täydentää kuvausta setämiehestä. Tulevassa osiossa pureudutaan vielä tarkemmin siihen, mikä tekee setämiehestä setämiehen ja mitkä ideat ovat setämiehen älyllisen ajatustoiminnan ytimessä. Humoristisesta otteesta huolimatta pyrin myös aidosti tuomaan esiin, mikä setämiehen mielestä maailmassa on vialla (tai ainakin sen, mitä luulen setämiehen ajattelevan) ja näin saan toivoakseni kuuluviin ääniä, joiden moni setämies kokee olleen vaiennettuna niin suomalaisessa kuin globaalissakin yhteiskunnallisessa keskustelussa (vaikka eivät todellisuudessa olekaan vaiennettuna). Pienehköstä ymmärtäväisestä otteesta huolimatta kirjan tarkoitus ei ole valkopestä setämiehen ääriajatuksia vaan päinvastoin tuoda näitä ajatuksia näkyviin, joka mahdollistaa kriittisen keskustelun niistä. Vaikka vain harva setämies allekirjoittaa kaikki seuraavat näkemykset, jopa tällaisia setämiehiä on oikeasti olemassa. Seuraavaksi lähdemme kirjan mittaiselle tutkimusmatkalle, oppaamme Kalevin kanssa.





1 Maailman muuttumisesta parempaan suuntaan monilla eri elä-män osa-alueilla voi lukea tarkemmin esimerkiksi seuraavista teoksista: Hans Roslingin (2018) Faktojen maailma ja Steven Pinkerin (2018) Enlightenment Now: The Case for Reason, Science, Humanism, and Progress. Suomen osalta suosittelen tutustumaan erityisesti Juho Saaren ja hänen kollegoidensa toimittamiin tutkimusperustaisiin teoksiin: Hyvinvoinnin muutos ja pysyvyys (2022) ja Hyviä uutisia Suomesta — Menestyvän yhteiskunnan tilannekuva (2025). Näiden kautta havahtuu siihen, miten vähän lopulta kerrotaan maailman ja Suomen myönteisistä siirtymistä. Ennen ei ollut välttämättä paremmin.


2 Kielitoimisto: Setämies.


3 Katso kirjasta tarkemmin Helsingin Sanomat (28.9.2015) Suomalaiset setämiehet, ihan parhaita – Japani-ilmiö ylistää suomalaisia tavisäijiä.


4 Vesa Heikkinen (2018) Somen setämies: määrästä ja merkityksistä. Teoksessa Brunni S, Kunnas N, Palviainen S, Sivonen J (toim.) Kuinka mahdottomasti nää tekkiit: Juhlakirja Harri Mantilan 60-vuotispäivän kunniaksi. Oulun Yliopisto.


5 Stephen Brothero (2017) Why Liberals Win (Even When They Lose Elections). HarperOne.









Setämiehen keskeiset piirteet


Setämies – rationaalinen tolkun ihminen


Kalevi istui juomassa kaljaa ystäviensä kanssa vakipaikassaan huoltoasemalla. Hä-nen huomionsa kiinnittyi televisiossa näytettävään vaalitenttiin. Kalevia ärsytti erityisesti yksi nuori naispoliitikko, joka edusti Kaleville liberaaleja arvoja. Naispoliitikko halusi huumeiden käyttöhuoneet isoihin kaupunkeihin. Lisäksi hän halusi lieventää nuorten sosiaalisia ongelmia palveluilla ja interventioilla. Kalevi raivostui silmittö-mästi ja löi nyrkkiä pöytään. ”Mitään huumeiden käyttöhuoneita ei tulla tässä kaupungissa näkemään!”, Kalevi huusi. Vaikka poliitikko perusteli tavoitteitaan tutkimustiedolla, Kalevin mielestä hän puhui silti ihan hölynpölyä. ”Nuoretkin voisivat pahoinvoinnin sijaan yksinkertaisesti mennä töihin.” Kalevia ärsytti, kun nuori vapaamielinen nainen yritti päästä päättämään yhteiskunnan asioista, vaikka johtaminen kuului miehille. Kun Kalevin mieliehdokas jauhotti nuoren naispoliitikon kutsumalla tätä toisten lompakolla käyväksi kommunistiksi, Kalevi myhäili tyytyväisenä. Kalevi jatkoi oluen juomista ja lopetti vaalitentin seuraamisen, koska häntä ei oikeastaan kiinnostanut, mitä muut ehdokkaat olivat mistäkin mieltä. Muiden ehdokkaiden vasta-argumentit olivat muutoinkin pelkkää paskaa. Kalevi tiesi jo, että hän äänestäisi Jussi Halla-ahoa tai jotakuta muuta, jota mestari käskisi äänestämään omassa vaalipiirissä.




[image: ]

Kalevi huoltoasemalla. Kalevin rationaalisuudessa toisenlaiset mielipiteet ovat usein ”lukematta paskaa”.





Setämiehellä on pakonomainen tarve korostaa omaa rationaalisuuttaan. Rationaalisuus tarkoittaa ihmisen kykyä ajatella ja tehdä päätöksiä loogisesti ja tosiasiat huomioiden, sen sijaan, että toimintaa ohjaisivat alkukantaiset vaistot. Rationaalinen ihminen toimii johdonmukaisesti ja rationaalisuuteen liitetään usein tieteellinen ajattelu. Setämiehen halu esittää rationaalista ajattelijaa on ymmärrettävä, koska kulttuurissamme on tapana arvostaa ihmisiä, jotka osaavat punnita huolella erilaisia vaihtoehtoja ja näkemyksiä sekä tehdä tämän jälkeen parhaimpia mahdollisia päätöksiä. Joskus päätökset koskevat myös muita ihmisiä ja koko yhteiskuntaa, kuten politiikassa.


Setämies esiintyy mielellään ikään kuin virheettömänä insinöörinä, joka ratkaisee yhteiskunnalliset ja henkilö-kohtaiset kysymykset puhtaasti objektiivisten faktojen valossa. Monissa tapauksissa taustalla on kuitenkin voimakas emootio, joka perustuu tarpeeseen säilyttää kontrolli tilanteissa, joissa maailma näyttäytyy kaoottisena. Setämies voikin tässä yhteydessä myös vähätellä vastapuolen argumentteja kuvaamalla niitä tunnehömpötyksinä ja setämiehen mielestä muut tarkastelevat maailmaa vaaleanpunaisten lasien läpi, jolloin hänen ei tarvitse todellisuudessa paneutua argumentteihin tai myöntää, että vastapuolella voisi olla hyviä näkökulmia. Setämies kokee olevansa yhteiskunnan järjen ääni ja kaikki epä-miellyttävä voidaan suorilta käsin leimata tunnepohjaiseksi ja siten turhaksi.


Yksi mediassa jo pidempään kiertänyt setämiesajattelun mukainen idea on teoria tolkun ihmisestä.6 Setämies kokee olevansa tolkun ihminen, ja teoriaa mukaillen hän näkee edustavansa järkeä ja kiihkotonta suhtautumista asioihin, kun taas koko muu maailma on tullut hulluksi ääripäiden taistellessa keskenään. Setämies kokee, että hänen mielipiteensä eivät ole muuttuneet mihinkään, mutta kaikki muut ympärillä ovat radikalisoituneet. Setämies asemoi itsensä tukevasti neutraaliin keskustaan erilaisten koettujen tai todellisten ääripäiden väliin. Setämies saattaa asemoida itsensä neutraaliksi ja kiihkottomaksi keskustelijaksi kertomalla, miten Suomen pitäisi ottaa nolla pakolaista ja rajat tulisi sulkea ulkomaalaisilta täysin. Setämies ei ymmärrä lainkaan, miksi hän saa negatiivista palautetta, kun hän mielestään yrittää tasapainoilla ääripäiden välillä ja ottaa huomioon tasapuolisesti kaikkien näkemykset.


Faktat, logiikka ja jauhottaminen


Monista sosiaalisen median palveluista löytyy videoita, joissa setämiehelle epämiellyttäviä poliittisia näkemyksiä ainakin otsikon tasolla tuhotaan faktoilla ja logiikalla. Usein setämiehen vastustaja on jonkinlaisen liberaalin maailmankuvan omaava henkilö. Iskulauseet, kuten faktoilla ja logiikalla tuhoaminen, kertovat paitsi retorisesta tehokeinosta, myös setämiehen tunne-elämästä. Setä-mies haluaa ennen kaikkea voittaa, ei keskustella. Setä-mies ei itse asiassa halua vain voittaa, vaan myös totaalisesti tuhota vastustajansa.


Know Your Meme -verkkosivuston7 mukaan faktoilla ja logiikalla tuhoaminen on alun perin syntynyt poliittiseen oikeistoon nojaavan intellektuellin pimeän verkon (intellectual dark web) vaikuttajien toimesta. Intellektuelli pimeä verkko on löyhä joukko akateemisia ja yhteiskunnallisia ajattelijoita, jotka vastustavat todellista tai koettua identiteettipolitiikkaa ja poliittista korrektiutta esimerkiksi yliopistoissa ja valtamediassa. Usein faktoilla ja logiikalla jauhottaminen liittyy sukupuoleen tai feminismiin. Videoissa saatetaan kertoa kymmenen tärkeintä syytä, miksi feminismi on pilannut maailman. Intellektuelli pimeä verkko ei ole mikään virallinen liike tai organisaatio vaan lähinnä netin ja sosiaalisen median kautta toimiva varsin järjestäytymätön selkääntaputtelukerho.


Vastustajan tuhoaminen faktoilla ja logiikalla ei liity välttämättä ollenkaan siihen, kuka on keskustelussa oikeassa, vaan jo videoiden aggressiivisesti muotoiltu otsikointi saattaa riittää kohdeyleisön jäsenille ratkaisemaan sen, kumpi tuli jauhotetuksi. Pelkän otsikoinnin avulla luodaan draamaa, jotta katsojat innostuvat jo ennen itse videon katsomista. Tämän jälkeen videon Youtubeen ladannut peräkammarin poika julistautuu keskustelun voittajaksi. Osa yleisöstä hurraa vakuuttuneena siitä, että järki voitti, vaikka todellisuudessa väittely oli vain teatteria, jossa tunnepohjaiset reaktiot, kuten kiukku, naljailu ja vastapuolen toistuva keskeyttäminen veivät voiton tasapainoisesta pohdinnasta ja keskustelusta. Faktoilla ja logiikoilla tuhoamisesta tuli sittemmin internet-meemi, jota alettiin käyttää vastapuolen toimesta sarkastisesti.


Setämiehen hauras rationaalisuus


Setämies pyrkii ylläpitämään vaikutelmaa insinöörimäisestä ja puolueettomasta ajattelijasta jopa sellaisissa konteksteissa, joihin se ei sovellu. Kun tavallinen ihminen keskustelee siitä, pitääkö verorahaa laittaa nuorisotyö-hön, päihdeongelmien hoitoon vai antaa veronalennuksia hyvätuloisille, ollaan poliittisten mielipiteiden ja arvojen areenalla. Setämies ei tunnista (tai ainakin esittää, ettei tunnista) tällaista asetelmaa laisinkaan. Setämiehelle oma poliittinen mielipide edustaa ainoaa järkevää vaihtoehtoa. Ainoan vaihtoehdon ajattelua on kutsuttu TINA-argumentiksi (There is no alternative), joka tuli jo vuosikymmeniä sitten tutuksi Ronald Reaganin ja Margaret Thatcherin aikanaan varsin radikaalien ja ideologisten talous- ja verouudistusten yhteydessä Yhdysvalloissa sekä Iso-Britanniassa. Todellisuudessa lähestulkoon missä tahansa ajassa ja paikassa on aina lukuisia, toisilleenkin vastakkaisia vaihtoehtoja, jotka ovat jostakin toisesta näkökulmasta järkeviä.


Setämies ei todellisuudessa edes vaivaudu lukemaan erilaisia näkökulmia sisältäviä kirjoituksia tai kuuntelemaan erilaisia mielipiteitä, vaan leimaa ne samalta istumalta tunnepohjaiseksi roskaksi tai esimerkiksi “vihervasemmistolaiseksi propagandaksi”. Tämä sotii setä-miehen rationaalista minäkuvaa vastaan. Omasta mielestään setämies punnitsee järkevästi erilaisia vaihtoehtoja ja ajattelee omilla aivoillaan. Setämiehen suosikkiargumentaatiovirheisiin lukeutuukin se, että kaikki tietyn mediatalon artikkelit (esimerkiksi Helsingin Sanomat tai Yle) ovat ”lukematta paskaa”. Poikkeuksen tietenkin muodostavat hänen omia näkökantojaan tukevat artikkelit.


Setämiehen tarpeelle korostaa rationaalisuuttaan on useita selkeitä syitä, joista yksi on häpeä. Henkilö, joka ei toimi rationaalisesti on irrationaalinen. Selkeän irrationaalisiin ihmisiin on suhtauduttu negatiivisesti ja varauksella, koska tällainen henkilö on arvaamaton ja potentiaalinen riski yhteisön jäsenille. Toisin sanoen kaikki muut joutuvat olevaan jatkuvasti varpaillaan irrationaalisen ihmisen ollessa läsnä. Setämiehelle kaikista tärkeintä on mukautuminen ja sosiaalinen hyväksyntä (omalta viiteryhmältään), joten pahin asia, mitä setämiehelle voi tapahtua, on tulla sosiaalisesti torjutuksi tai arvostelluksi. Toinen syy setämiehen pakonomaiselle tarpeelle korostaa rationaalisuutta on sukupuoli ja siihen liitetyt käsitykset. Vaikka setämies ei ole aina automaattisesti mies, usein juuri miehillä setämiesajatteluun yhdistyvät maskuliiniset ihanteet. Setämies kokee, että maailman ottamista edistysaskelista huolimatta maailman ja yhteiskuntien johtaminen ja hallinta on edelleen miehen tehtävä. Tämä johtaminen ja hallinta vaatii kykyä rauhallisuuteen ja objektiivisuuteen. Mikäli setämies ei pysty ylläpitämään tällaista vaikutelmaa, hän kokee epäonnistuneensa tehtävässä, joka hänelle on esi-isiensä toimesta annettu suoritettavaksi. Setämiehen maskuliinisuus on vastakohta naisiin liitetyille stereotypioille. Naisiin on historiallisesti liitetty sellaisia ominaisuuksia kuin tunteellisuus ja herkkyys.


On itsestäänselvyys, että ajatus rationaalisesta ihmisestä on ideaali, joka ei koskaan toteudu sellaisenaan. Setä-miehen ongelma on, ettei hän suostu myöntämään tätä. Ihmisen pitkästä kehityshistoriasta huolimatta meillä on edelleen liskoaivot. Ne eivät nykymaailmassa toteuta enää funktiotaan samalla tavalla kuin viidakossa, ja niiden vaikutuksesta reaktiomme voivat usein olla jopa haitallisia. Tästä syystä ihmiset ajautuvat konflikteihin varsin vähäpätöisten, järjettömien asioiden takia. Tästä syystä myös setämies saattaa alkaa somessa huutaa, räyhätä ja raivota, kun joku on hänen kanssaan eri mieltä. Setämies saattaa reagoida uutiseen koulun kasvisruokapäivästä tai ravitsemussuosituksista äärimmäisen tunteellisesti. Arkielämässä setämies reagoikin monesti kimpaantumalla vähäpätöisistä asioista, jotka hän kokee uhaksi omalle identiteetilleen. Kun joku mainitsee ekologisemman elämäntavan ja setämies alkaa raivota (esimerkiksi ”tämä on taas tällaista vihervassaripropagandaa”), reaktio on puhtaasti tunteellinen, vaikka pintapuolisesti viesti on verhottu logiikan ja tolkun ihmisen ajattelutavan kaapuun.


Lopulta suurin paradoksi on, että setämies pitää tunteita vihollisina, vaikka todellisuudessa juuri setämiehen pyrkimys vältellä tunteita laukaisee hänen tunteellisimman käytöksensä. Todellinen rationaalisuus vaatii nöyryyttä ja kykyä tarkastella kriittisesti myös omaa tunne-elämää. Todellinen rationaalinen henkilö ei myöskään yritä sepittää valheita siitä, miten politiikkaa ja päätöksiä voitaisiin tehdä ilman tunteita.


Nostalgisuus ja länsimaiden rappio


Kalevi joi oluensa loppuun huoltoasemalla ja päätti käydä vielä kaupassa ennen kotiin palaamistaan. Kalevia alkoi ärsyttää, kun kaupan vieressä seisoskeli nuorisojoukko, joka nojaili laiskan oloisesti seinään eikä näyttänyt tekevän mitään hyödyllistä. Kalevi oli lukenut uutisista, kuinka lasten ja nuorten mielenterveysongelmat ja rikollisuus olivat räjähdysmäisesti lisääntyneet. ”Tätä tämä liiallinen elintaso ja ääriään myöten velkaantunut hyvinvointivaltio tuottaa, pelkkiä mielenterveysongelmia ja heikkoja yksilöitä. Ennen ei edes puhuttu mitään tällaisista asioista, ja silloin kaikilla menikin paremmin”, Kalevi pohdiskeli kulkiessaan kauppaan. Kaupassa Kalevi huomasi, että hyllyille oli ilmestynyt runsaasti itämaisia ruokia ja mausteita. ”Ei ennen tällaista monikulttuurisuusroskaa tarvinnut tuputtaa ihan jokaiselle. Mikä siinä on, ettei tavallinen perinteinen suomalainen kulttuuri enää kelpaa, vaan kaiken pitää olla etnistä? Tämä on vain suurempi oire siitä alemmuustilasta, jossa länsimaat ovat, ja perikatohan tässä uhkaa. Miksi länsi vihaa itseään?”, Kalevi sanoi poistuessaan kaupasta.

Kalevi kohtaa nuorisojoukon. Kalevin mielestä nuoriso on pilalla ja tämä johtuu liian helposta elämästä.





Setämiesajattelulle on leimallista puhe siitä, että nykyyhteiskunnassa on jotakin pahasti pielessä. Setämiehen puheissa toistuu näkemys siitä, miten jokin asia on mennyt liian pitkälle. Tyypillisesti tällä tarkoitetaan sukupuolten tasa-arvoa tai seksuaalivähemmistöjen parempaa asemaa länsimaissa entisaikoihin verrattuna. Setämiehellä voi olla tähän joko lievä tai vahvempi kanta. Katsannon lievän version mukaan sinänsä hyvät tasa-arvoon liittyvät tavoitteet ovat erityisesti Suomen kaltaisissa verrattain oikeudenmukaisissa yhteiskunnissa alkaneet kääntyä itseään vastaan. Tästä syystä erityisesti feminismi on mennyt setämiehen mielestä liian pitkälle. Katsannon vahvassa muodossa oikeuksia muille ryhmille kuin valkoisille miehille ei olisi pitänyt sallia alun alkujaan.


Setämiehen mielestä nykyaikainen elämä ja yhteiskunta ovat rappioituneet. Tällaista ajattelua voidaan kuvata kulttuuripessimismin käsitteellä. Kulttuuripessimismin klassikkona pidetään saksalaisen Oswald Spenglerin teosta Länsimaiden perikato vuodelta 1918. Hänen mukaansa kulttuurit noudattavat tiettyä sykliä, jonka lopussa ne kuolevat pois. Spenglerin mukaan länsimaiden rappio oli alkanut jo vuosisata aikaisemmin, ja tämä näyttäytyi muun muassa syntyvyyden ja uskonnollisuuden vähentymisenä sekä individualismin nousuna. Länsimaiden rappiopuhetta on ylläpidetty jo useamman viime vuosikymmenen ajan lisäksi maahanmuuttovastaisessa blogosfäärissä. Esimerkiksi Jussi Halla-ahon blogin (Scripta) alaotsikkona toimii Tarinoita uppoavasta lännestä, joka kuvastaa käsitystä siitä, miten länsimaat ovat vapaapudotuksessa muun muassa liiallisen suvaitsevaisuuden takia.


Siinä missä setämies saattaa hyvinkin haikailla paluuta jonnekin noin 1980-luvulle asti, Spenglerin mielestä maailma oli jo sata vuotta sitten pilalla. Setämiehelle mennyt maailma on kuin postikorttimainen maalaismaisema, jossa kaikki oli paremmin. Setämies kokee, että silloin ei tarvinnut miettiä, tuleeko vahingossa loukanneeksi jotakuta käyttämällä väärää terminologiaa tai vääriä pronomineja. Nostalgia kohdistuu aikaan, jolloin yhteiskunnan rakenteet ja roolit olivat selkeästi määriteltyjä, eivätkä nykyajalle tyypilliset monimutkaisuus ja moninaisuus häirinneet arkea. Setämiehen kokemuksessa hänen synnynnäisiin etuoikeuksiinsa on kajottu. Setämiesajattelun ja nostalgian ytimessä ovat ennen kaikkea uhrikokemus ja uhritarina. Uhreja eivät kuitenkaan ole tässä tarinassa ryhmät, joilla olisi perusteltu syy pitää itseään uhreina ja sorrettuina, kuten erilaiset vä-hemmistöt. Tässä tarinassa uhri saattaa aivan hyvin olla varsin hyvässä sosio-ekonomisessa asemassa oleva henkilö, jolle pelkkä tutkimustieto optimaalisesta ravitsemuksesta, maapallon keskilämpötilan noususta tai biodiversiteetin tuhoutumisesta riittää täyttämään henkilökohtaisen hyökkäyksen kriteerit. Näin setämies kokee olevansa ikään kuin rikoksen uhri. Kuitenkin toisin kuin yleisesti, yhteiskunnan instituutiot ja koko nykymaailma eivät ole uhrin eli setämiehen puolella vaan häntä vastaan.8


Setämiehen nostalgisten muisteluiden ja aikalaisanalyysien kautta esiintyy usein ajatus länsimaiden kulttuurisesta itsevihasta yhteiskunnallisen rappeutumisen syynä. Setämiehen mielestä länsimaat vihaavat itseään (”Why Does the West Hate Itself?”). Tätä ajatusta tuodaan toisinaan esiin hieman eri tavoin väittämällä, että nykyisin valkoiset ihmiset suhtautuvat itseensä ja omaan kulttuuriperintöönsä halveksuvasti tai häpeillen. Setämiehen mukaan länsimaiden ja erityisesti Euroopan traumaattiset kokemukset toisen maailmansodan ja natsi-Saksan hirmutekojen jäljiltä ovat johtaneet eurooppalaisten itseinhoon, jonka seurauksena länsimaat pyrkivät hyvittämään menneisyyden syntejä esimerkiksi ottamalla vastaan pakolaisia ja turvapaikanhakijoita sekä ymmärtämällä erilaisuutta. Käytännössä jo pelkkä kiinnostus muita kulttuureita kohtaan tai maltillinenkin kannatus pakolaisten vastaanotolle ja kehitysavulle riittää siihen, että henkilö luokitellaan setämiehen näkökulmasta länsimaita vihaavaksi. Setämiehen tarkoitus tässä tekniikassa on itse luoda muille syyllisyyden ja häpeän tunnetta, kun setämies leimaa maltillisen kantasi vääristelemällä: “jos tuet pakolaisia, vihaat itseäsi ja omaa kansaasi”.


Nostalgiaa korostaessaan setämies kääntää katseen nyky-yhteiskunnan toimijoihin ja ryhmiin, sillä uhritarina tarvitsee aina syntipukin. Setämiehelle joku tai jokin ovat pilanneet entiset hyvät ajat. Tyypillisesti syyllisiä ovat ainakin häntä nuoremmat sukupolvet, jotka ovat mieltyneitä vaikkapa kasvisruokiin, toisiin kulttuureihin, teknologiaan tai monimuotoisiin perheisiin. Syntipukkeja ovat usein naiset ja feministit, joita setämies syyttää liiallisen tasa-arvon tai poliittisen korrektiuden vaatimisesta. Muita tarinan päävihollisia voivat tilanteen mukaan olla liberaalit tai globalistit, jotka setämiehen mielestä ovat ajaneet yhteiskunnan rappiolle tuhoamalla perinteiset arvot.


Vaikka setämies esittää, että aikaisemmin kaikki oli paremmin, todellisuudessa historia on täynnä ristiriitaisuuksia, ja suomalaisessakin menneisyydessä oli köyhyyttä, pulakausia sekä ankaraa sääty- ja luokkajakoa. Vähäinenkin erilaisuus saattoi johtaa sosiaaliseen syrjintään. Setämies sivuuttaa usein nämä seikat. Näin syntyy kiiltokuvamainen visio menneisyydestä, jolla setämies perustelee nykyaikaan kohdistuvaa muutosvastarintaansa. Tämä ilmiö on monilta osin inhimillinen ja luonnollinen, mutta setämiehen tapauksessa se korostuu ja saa jopa äärimmäisiä poliittisia ulottuvuuksia.


Vaikka setämies on sitä mieltä, että ennen kaikki oli paremmin, hän ei koe minkäänlaista ristiriitaa siinä, että hänen koko elämänsä perustuu lähinnä hänen omana elinaikanaan tapahtuneiden asioiden vastustamiseen, eikä siinä, että hänen omat esi-isänsä luultavasti pitäisivät hänen elämäntapaansa rappiollisena, itsekeskeisenä ja laiskana. Tästä syystä setämies saattaa julistaa, miten autolla ostoskeskukseen ajaminen on pyhä ihmisoikeus tai miten sotaveteraanisukupolviin nähden moninkertaisen punaisen lihan kuluttamisen rajoittaminen loukkaa suomalaista kulttuuria. Tässä ilmenee setämiehen valikoivuus historiallisten seikkojen osalta. Sotien jälkeen vielä vuosikymmenien ajan lihaa oli pöydässä harvakseltaan nykypäivään verrattuna. Silti setämies ei ole valmis tarkastelemaan historiaa näin pitkälle lausuessaan, että liha kuuluu suomalaiseen perinteiseen ruokapöytään ja miten yksikin kasvisruokapäivä viikossa on yhteiskunnallinen pakkotoimi (ks. tarkemmin kasvisruokaan ja ravitsemukseen liittyvistä kohuista neljännessä osiossa).


Setämies itse nauttii samoista modernin hyvinvointiyhteiskunnan eduista, jotka nimenomaan liberaalit uudistukset ovat mahdollistaneet. Setämies on käynyt useimmiten peruskoulun, jota vastustettiin ennen kaikkea konservatiivisissa piireissä. Setämies kritisoi julkisen sektorin pöhöttymistä historian saatossa, mutta samalla hän saattaa itse pitää raivoisasti kiinni julkisen sektorin palveluista ja tuista, kuten vanhempainvapaista, lapsilisistä ja yksityisen terveydenhoidon korvauksista. Setä-mies ylistää menneiden aikojen työelämäarvoja ja kritisoi nykyaikaista työelämää, mutta samalla hän ei ole kuitenkaan valmis luopumaan modernin työelämän tuomista eduista ja joustoista perhe-etuineen. Setämiehen ristiriitaisuus näkyy myös hänen suhtautumisessaan monikulttuurisuuteen. Hän saattaa vastustaa maahanmuuttoa ja monikulttuurisuutta, mutta samalla hän nauttii ulkomaisesta ruoasta, musiikista ja kulttuurista. Setämiehen mielestä monikulttuurisuus uhkaa kansallista identiteettiä, mutta samalla hän hyödyntää monikulttuurisuuden tuomia etuja ja mahdollisuuksia arjessaan ja kuluttaa päivittäin ulkomailta tuotuja fyysisiä tuotteita tai aineettomia palveluita, eikä ole juuri millään tavalla kiinnostunut suomalaisesta vanhasta kulttuurihistoriasta ja perinteestä.


Maahanmuuttajavastaisuus


Kalevi vihaa maahanmuuttajia, erityisesti muslimeita. Kollegoinaan hänellä on useita maahanmuuttajia, jotka tekevät rehellistä työtä, mutta Kalevi pitää heitä silti jollakin tavalla vaarallisina. ”Ovat varmaan aikanaan tulleet tänne ankkurilapsina käyttämään hyväkseen Suomen sosiaaliturvaa”, hän ajattelee aina tervehtiessään työkavereitaan. Kalevin mielestä hänen maahanmuuttajavihansa on täysin loogista, sillä jokainen maahanmuuttaja on osa suurempaa juonta valkoisen vä-estön vaihtamiseksi. Kalevi uskoo, että vä-estönvaihdon lisäksi Suomi on islamisoitumassa, kuten koko muu Eurooppa. Kalevi tietää tämän faktaksi, koska maahanmuuttokriittisissä blogeissa kerrottiin näin jo 20 vuotta sitten. Vaikka Suomessa ei ole vielä-kään kalifaattia ja henkirikollisuuskin on Suomessa painunut historiallisesti alhaisiin lukemiin, Kaleville islamisaatio ja sitä seuraava väkivaltainen kaaos on silti aina nurkan takana. Kalevi on vakuuttunut, että jokainen maahanmuuttaja on rikollinen. Tämä on hänen mukaansa selvä fakta, sillä hän on nähnyt tilastoja ulkomaalaisten suhteellisesta yliedustuksesta rikoksissa. Vaikka suurin osa maahanmuuttajista ei koskaan syyllisty rikoksiin, Kaleville riittää ajatus siitä, että he voisivat syyllistyä. ”Parempi sulkea raja kokonaan matuilta, se on ainoa tapa voittaa sota kulttuurien konfliktissa muslimeita vastaan”, hän järkeilee.

Kalevi huomaa turvapaikanhakijaperheen. Kalevi suhtautuu ulkomaalaisiin lähtökohtaisesti negatiivisesti, sillä he ovat hä-nelle yhtä suurta juonta väestön vaihtamiseksi. Kuvan tarkoitus on kritisoida ahdasmielistä ajattelua, vähemmistövastaisuutta ja sen vaikutuksia.

